– I ettertid har jeg reflektert over mitt utspill, og jeg ser at min oppfordring til Trine om å kommentere saken kom uheldig til uttrykk, sier Abid Raja til VG.

– Jeg har forståelse for dem som er kritiske til mitt utspill. Jeg synes terskelen for beklagelse har blitt altfor høy blant politikerne, og jeg har selv ingen prestisje i å ta selvkritikk, sier han.

Tok fokus bort fra politikken

Saken om den da 17 år gamle mannen som har bekreftet at han hadde sex med Grande under en fest dagen etter bryllupet til Sp-nestleder Ola Borten Moe i 2008, preget medienes dekning av helgens landsmøte i Venstre.

Grande var selv taus om saken og ba landsstyrets medlemmer om å følge hennes eksempel for å unngå negativ oppmerksomhet. Men i et intervju med NRK ba Raja om at Grande selv fortalte hva som skjedde og ikke skjedde «fra A til Å», som han uttrykte det.

– Jeg ber Trine være så snill å benytte seg av tillatelsen gutten har gitt til å snakke ut, sa Venstres finanspolitiske talsperson.

Ombestemte seg

Overfor VG gir han nå uttrykk for at oppfordringen burde ha blitt holdt internt.

– Det tar jeg til etterretning og tar lærdom av, sier Raja, som også er visepresident på Stortinget og medlem av utenriks- og forsvarskomiteen.